C 498/46
MT
Il-Ġurnal Uffiċjali tal-Unjoni Ewropea
30.12.2022
12.
jenfasizza l-effikaċja tal-politika ta’ koeżjoni biex tindirizza l-kriżi tal-pandemija tal-COVID-19, b’mod partikolari permezz tal-miżuri ta’ flessibbiltà introdotti minn April 2020 (iż-żewġ pakketti “Inizjattiva ta’ Investiment fir-Rispons għall-Coronavirus” (CRII));
13. iqis, madankollu, li huwa essenzjali li tinżamm l-intestatura tal-politika ta’ koeżjoni dwar it-tisħiħ tal-koeżjoni territorjali, ekonomika u soċjali fl-Ewropa;
Definizzjoni tal-kunċett “la tagħmilx ħsara lill-koeżjoni” 14. jara l-opportunitajiet għall-introduzzjoni ta’ kunċett ġdid fir-Rapport dwar il-Koeżjoni, li għandu l-għan li jestendi approċċ komprensiv għall-politika ta’ koeżjoni għal kwalunkwe politika pubblika Ewropea li tħalli impatt territorjali;
15.
jenfasizza li dan il-kunċett jappoġġja bis-sħiħ l-inizjattiva tal-Kumitat Ewropew tar-Reġjuni li juri r-rwol tal-koeżjoni ekonomika, soċjali u territorjali bħala valur fundamentali tal-Unjoni Ewropea;
16. iqis li dan il-kunċett jista’ jippermetti li kull politika Ewropea tqis id-diversità tar-realtajiet reġjonali differenti fl-Unjoni Ewropea, filwaqt li żżid l-effikaċja tagħha u ttejjeb il-viżibbiltà tal-azzjoni tal-UE fost iċ-ċittadini;
17. jopponi, madankollu, l-interpretazzjoni restrittiva ħafna ta’ dan il-kunċett li skontha dan il-prinċipju japplika biss għall-programmi operattivi u lanqas japplika għall-Ftehim ta’ Sħubija; jinsisti mal-Kummissjoni Ewropea li dan il-prinċipju “la tagħmilx ħsara lill-koeżjoni” għandu japplika għall-politiki Ewropej kollha sabiex jitnaqqas l-effett antikoeżiv ta’ ċerti politiki jew programmi Ewropej;
18. jappoġġja b’mod partikolari l-ħtieġa msemmija fir-Rapport dwar il-Koeżjoni li l-Faċilità għall-Irkupru u r-Reżiljenza tappoġġja l-koeżjoni fl-Ewropa;
19. jistieden lill-Istati Membri u lill-Kummissjoni Ewropea jiżguraw li l-Faċilità għall-Irkupru u r-Reżiljenza u s-suċċessur possibbli tagħha jintegraw b’mod dirett l-approċċ tal-politika ta’ koeżjoni bbażat fuq il-governanza f’diversi livelli u s-sħubija;
20.
jenfasizza barra minn hekk il-ħtieġa li jiġu allinjati aħjar u jiżdiedu s-sinerġiji bejn il-politika ta’ koeżjoni u Orizzont Ewropa sabiex tissaħħaħ l-innovazzjoni fir-reġjuni Ewropej kollha sabiex jiġu żviluppati l-kapaċitajiet tar-riċerka u l-innovazzjoni tar-reġjuni, li jippermettu lill-UE tikkompeti fuq skala globali billi tinvesti fl-eċċellenza reġjonali u jistgħu jkunu soluzzjoni għan-nassa tal-iżvilupp tar-reġjuni bi dħul medju;
21. jirrimarka, f’dan ir-rigward, li huwa importanti li dawn ir-reġjuni maqbudin fin-nassa tal-iżvilupp bi dħul medju jkollhom appoġġ speċifiku, jew bħala parti mill-fatt li jappartjenu għall-kategorija ta’ reġjuni intermedji jew permezz ta’ aċċess aktar faċli għall-istrumenti ta’ kooperazzjoni territorjali fil-qasam tal-innovazzjoni;
22. jappella għall-konsolidazzjoni tal-approċċ ibbażat fuq l-istrateġiji ta’ speċjalizzazzjoni intelliġenti sabiex jissaħħu l-kompetittività u l-ekosistema tal-innovazzjoni abbażi ta’ strateġiji bbażati fuq il-post u kooperazzjoni territorjali msaħħa;
23. jappella lill-Kummissjoni Ewropea tiddefinixxi l-kunċett “la tagħmilx ħsara lill-koeżjoni” u biex tagħmlu mekkaniżmu reali għall-evalwazzjoni tal-impatt tal-politiki Ewropej fuq il-koeżjoni fl-Ewropa; jipproponi li t-test rurali previst fil-Komunikazzjoni dwar “Viżjoni fit-tul għaż-Żoni Rurali tal-UE” jiġi integrat f’dan il-mekkaniżmu sabiex jitqiesu l-karatteristiċi speċifiċi ta’ dawn iż-żoni; jistieden lill-Kummissjoni Ewropea tiżviluppa linji gwida speċifiċi dwar l-implimentazzjoni prattika ta’ dan il-kunċett, inkluż permezz ta’ att leġiżlattiv wara konsultazzjoni mal-Kumitat Ewropew tar-Reġjuni;
Il-politika ta’ koeżjoni fil-qalba ta’ strateġija Ewropea fit-tul 24. ifakkar li għalkemm il-politika ta’ koeżjoni tinsab fil-qalba tat-twettiq tal-Patt Ekoloġiku Ewropew u tal-Pilastru Ewropew tad-Drittijiet Soċjali, mhijiex parti minn strateġija Ewropea fit-tul bħala tali, għall-kuntrarju tal-politika ta’ koeżjoni 2014-2020 li kienet involuta direttament fit-twettiq tal-għanijiet tal-Istrateġija Ewropa 2020;